Projektas

Lietuvos Respublikos Vyriausybė

nutarimas

DĖL Lietuvos respublikos vyrIausybės 2005 m. spalio 28 d. nutarimo nr. 1151 „dėl leidimų naudoti angliavandenilių IŠTEKLIus Išdavimo tvarkOS APRAŠO PATVIRTINIMO“ pakeitimo

2014 d. Nr.

Vilnius

Lietuvos Respublikos Vyriausybė nutaria:

Pakeisti Leidimų naudoti angliavandenilių išteklius išdavimo tvarkos aprašą, patvirtintą Lietuvos Respublikos Vyriausybės 2005 m. spalio 28 d. nutarimu Nr. 1151 „Dėl Leidimų naudoti angliavandenilių išteklius išdavimo tvarkos aprašo patvirtinimo“:

1. Pakeisti 1 punktą ir jį išdėstyti taip:

„1. Leidimų naudoti angliavandenilių išteklius išdavimo tvarkos aprašas (toliau – šis Aprašas) nustato leidimų naudoti tradicinių ir (arba) išsklaidytųjų angliavandenilių (toliau – angliavandeniliai) išteklius išdavimo, galiojimo sustabdymo, galiojimo sustabdymo panaikinimo ir galiojimo panaikinimo tvarką.“

2. Pakeisti II skyriaus pavadinimą ir jį išdėstyti taip:

„II. LEIDIMŲ IŠDAVIMAS“

3. Pakeisti 5.2 papunktį ir jį išdėstyti taip:

„5.2. be konkurso – leidimo naudoti tradicinius angliavandenilių išteklius turėtojams Lietuvos Respublikos žemės gelmių įstatymo 12 straipsnio 6 dalyje nustatytais atvejais.“

4. Pakeisti 6 punktą ir jį išdėstyti taip:

„6. Leidimo naudoti tradicinius angliavandenilių išteklius turėtojas gali bet kuriuo metu kreiptis į Lietuvos geologijos tarnybą prie Aplinkos ministerijos (toliau – Lietuvos geologijos tarnyba) su motyvuotu prašymu be konkurso išduoti jam leidimą naudoti tradicinių angliavandenilių išteklius greta esančiame plote, besiribojančiame su leidimo turėtojo leidime ir (ar) naudojimo sutartyje nurodytu plotu (toliau – papildomas plotas), kuriame jokiam ūkio subjektui leidimas nesuteiktas. Šis prašymas turi būti pagrįstas geologinėmis ar su tradicinių angliavandenilių išteklių gavyba susijusiomis priežastimis.“

5. Pakeisti 7 punktą ir jį išdėstyti taip:

„7. Leidimo naudoti tradicinius angliavandenilių išteklius turėtojas kartu su šio Aprašo 6 punkte nurodytu prašymu turi pateikti šiuos dokumentus:

7.1. 1:25000 ar 1:10000 mastelio teritorijos planą (toliau – planas), kuriame nurodytas pageidaujamas gauti papildomas plotas;

7.2. dokumentus ir duomenis, patvirtinančius prašyme nurodytas geologines ar su tradicinių angliavandenilių išteklių gavyba susijusias priežastis.“

6. Pakeisti 8.1 papunktį ir jį išdėstyti taip:

„8.1. praneša apie jį registruotu laišku visiems leidimų naudoti tradicinius angliavandenilių išteklius turėtojams, kurių leidimuose ir (ar) naudojimo sutartyse nurodyti plotai ribojasi su papildomu plotu;“

7. Pakeisti 9 punktą ir jį išdėstyti taip:

„9. Leidimų naudoti tradicinius angliavandenilių išteklius turėtojai, gavę šio Aprašo 8.1 papunktyje nurodytą Lietuvos geologijos tarnybos pranešimą, gali ne vėliau kaip per 30 kalendorinių dienų nuo pranešimo gavimo pateikti Aplinkos ministerijai prašymus be konkurso suteikti jiems leidimą naudoti tradicinių angliavandenilių išteklius plote, nurodytame Lietuvos

geologijos tarnybos pranešime, nurodę geologines ar su tradicinių angliavandenilių išteklių gavyba susijusias priežastis ir pateikę jas patvirtinančius dokumentus ir duomenis.“

8. Pripažinti netekusiu galios 11 punktą;

9. Pakeisti 12 punktą ir jį išdėstyti taip:

„12. Aplinkos ministerija ne vėliau kaip per 30 kalendorinių dienų nuo šio Aprašo 6 ir 9 punktuose nurodytų prašymų gavimo turi teisę reikalauti iš pareiškėjų per 20 kalendorinių dienų pateikti papildomus duomenis ir dokumentus, patvirtinančius prašyme nurodytas geologines ar su tradicinių angliavandenilių išteklių gavyba susijusias priežastis.“

10. Pakeisti 13 punktą ir jį išdėstyti taip:

„13. Aplinkos ministerija, išnagrinėjusi visas aplinkybes, teikia Lietuvos Respublikos Vyriausybei nutarimo dėl leidimo išdavimo projektą arba pateikia pareiškėjui raštu motyvuotą atsakymą, nurodydama jo prašymo atmetimo priežastis, ne vėliau kaip per 30 kalendorinių dienų nuo šio Aprašo 9, 10 ir 12 punktuose nurodytų dokumentų gavimo arba šių dokumentų gavimo termino pabaigos.“

11. Pakeisti 14 punktą ir jį išdėstyti taip:

„14. Lietuvos Respublikos Vyriausybei priėmus nutarimą dėl leidimo išdavimo, Lietuvos geologijos tarnyba šio Aprašo 5.1 papunktyje nurodytu atveju ne vėliau kaip per 90 kalendorinių dienų arba šio Aprašo 5.2 papunktyje nurodytu atveju ne vėliau kaip per 30 kalendorinių dienų sudaro su leidimo gavėju naudojimo sutartį, išduoda jam nustatytosios formos leidimą ir jį įregistruoja.“

12. Pakeisti 15 punktą ir jį išdėstyti taip:

„15. Apie naudojimo sutarties pasirašymo vietą ir laiką Lietuvos geologijos tarnyba raštu informuoja leidimo turėtoją.“

13. Pakeisti 16.1 papunktį ir jį išdėstyti taip:

„16.1. pažeidžia naudojimo sutarties sąlygas, tyrimo darbų ar angliavandenilių išteklių naudojimo projektuose ar angliavandenilių išteklių naudojimo planuose numatytus reikalavimus arba darbų atlikimo terminus ir Aplinkos ministerijos įgaliotos institucijos nurodytu laiku nepašalina pažeidimų;“

14. Pakeisti 18.1 papunktį ir jį išdėstyti taip:

„18.1. išsenka ištekliai, kuriuos naudoti gautas leidimas (šiuo atveju leidimas nustoja galiojęs leidimo turėtojui įvykdžius visus angliavandenilių išteklių naudojimo projekte ar angliavandenilių išteklių naudojimo plane numatytus sprendinius);“

15. Pakeisti 19.1.2 papunktį ir jį išdėstyti taip:

„19.1.2. pateikia rašytinį prašymą panaikinti leidimo galiojimą. Šis prašymas turi būti ne anksčiau kaip prieš šešis mėnesius suderintas su Aplinkos ministerijos atitinkamo regiono aplinkos apsaugos departamentu ir Nacionaline žemės tarnyba (suderinti žemės sklypo rekultivavimo ir likusių išteklių apsaugos klausimai);“

16. Pakeisti 19.1.4 papunktį ir jį išdėstyti taip:

„19.1.4. nesutvarko kasybos pramonės atliekų ir kitų atliekų, taip pat gamtinės kilmės radioaktyviųjų atliekų teisės aktuose nustatyta tvarka;“

17. Papildyti 19.3 papunkčiu:

„19.3. angliavandenilių išteklių naudojimo plane numatyti žemės gelmių ir išteklių naudojimo būdas ir priemonės neatitinka teisės aktuose nustatytų reikalavimų.“

18. Pakeisti 23 punktą ir jį išdėstyti taip:

„23. Leidimas išduodamas angliavandenilių išteklių naudojimo konkurso laimėtojui ar leidimo turėtojui, pateikusiam dokumentą, patvirtinantį, kad sumokėta valstybės rinkliava.“

19. Pakeisti 24 punktą ir jį išdėstyti taip:

„24. Lietuvos geologijos tarnyba apie leidimo išdavimą, galiojimo sustabdymą ar galiojimo sustabdymo panaikinimą ir galiojimo panaikinimą ne vėliau kaip per 3 darbo dienas nuo atitinkamo Lietuvos Respublikos Vyriausybės nutarimo įsigaliojimo raštu informuoja leidimo turėtoją ir Aplinkos ministerijos atitinkamo regiono aplinkos apsaugos departamentą, taip pat nustatytąja tvarka praneša duomenis Juridinių asmenų registro tvarkytojui.“

20. Pakeisti 25 punktą ir jį išdėstyti taip:

„25. Ginčai, kylantys dėl leidimų išdavimo, sustabdymo ar panaikinimo, nagrinėjami Lietuvos Respublikos įstatymų nustatyta tvarka.“

Ministras Pirmininkas

Aplinkos ministras